Սերժ Սարգսեանին Մեղադրանք Առաջադրուած Է Խոշոր Չափերով Գումար Յափշտակութեան Համար | Armenian News By MassisPost
Home ԳԼԽԱՒՈՐ ԼՈՒՐԵՐ	Սերժ Սարգսեանին Մեղադրանք Առաջադրուած Է Խոշոր Չափերով Գումար Յափշտակութեան Համար
Սերժ Սարգսեանին Մեղադրանք Առաջադրուած Է Խոշոր Չափերով Գումար Յափշտակութեան Համար
ՀՀ Յատուկ քննչական ծառայութենէն կը տեղեկացնեն, որ քննուող քրէական գործի նախաքննութեան ընթացքին ձեռք բերուած բաւարար ապացոյցներու համակցութեան հիման վրայ ՀՀ նախկին նախագահ Սերժ Սարգսեանին մեղադրանք առաջադրուած է հանրօրէն վտանգաւոր այն արարքի կատարման համար, որ ան, 2008 թուականի Ապրիլ 9-էն մինչեւ 2018 թուականի Ապրիլ 9-ը զբաղեցնելով ՀՀ նախագահի պաշտօնը, իր պաշտօնէական դիրքը օգտագործելով, 2013 թուականի Յունուար 25-էն մինչեւ նոյն թուականի Փետրուար 7-ն ինկած ժամանակահատուածին կազմակերպած է պաշտօնատար խումբ մը անձանց կողմէ պետութենէն վատնելու եղանակով առանձնապէս խոշոր չափերով գումարի՝ 489.160.310 ՀՀ դրամի յափշտակութեան կատարումը:
Սերժ Սարգսեանի նկատմամբ որպէս խափանման միջոց ընտրուած է չհեռանալու մասին ստորագրութիւնը:
Aysor.am-ը, յղում ընելով իրաւապահ համակարգի իր աղբիւրին՝ նշած է, որ ՅՔԾ-ի մօտ Սերգօ Կարապետեանի առջեւ պայման դրած են՝ կա՛մ պէտք է ցուցմունք տայ Սերժ Սարգսեանի դէմ, կա՛մ զինք կը կալանաւորեն: Ըստ նոյն աղբիւրի՝ Սերգօ Կարապետեանը Սերժ Սարգսեանի դէմ ցուցմունք տուած է եւ իրաւապահներէն իրեն չկալանաւորելու երաշխիքներ ստացած է:
Յիշեցնենք, որ «Հետք» պարբերականը 2019-ի Յունիս 10-ին գրած էր, որ գիւղատնտեսութեան նախկին նախարար Սերգօ Կարապետեանին Յատուկ քննչական ծառայութենէն ներս քննուող քրէական գործի շրջածիրէն ներս մեղադրանք առաջադրուած է:
Համաձայն կայքի՝ ՅՔԾ աղբիւրի, քրէական գործը կը վերաբերի պետական ֆինանսաւորման ծրագրով գիւղացիներուն մատչելի գիներով տրամադրուած պարարտանիւթերու գործընթացին: Պետութեան պատճառուած վնասը կը գնահատուի մօտ 1 միլիառ դրամ:
Սերժ Սարգսեանին Մեղադրանք Առաջադրուած Է Խոշոր Չափերով Գումար Յափշտակութեան Համար was last modified: December 4th, 2019 by MassisPost